Προϊόντα και υπηρεσίες που παρασχέθηκαν το 2011 (2010)

Άξονας δράσης (1) 1: Ο Ευρωπαϊκός Οργανισμός για την Ασφάλεια Δικτύων και Πληροφοριών ως φορέας διευκόλυνσης για τη βελτίωση της συνεργασίας Ο πρωταρχικός στόχος του πρώτου άξονα δράσης ήταν η υποστήριξη της Ευρωπαϊκής Επιτροπής και των κρατών μελών για την προώθηση των υφιστάμενων συστημάτων συνεργασίας, με απώτερο σκοπό την ενίσχυση της ανταλλαγής πληροφοριών και της συνεργασίας μεταξύ των κρατών μελών. Σε αυτά περιλαμβάνονται η παροχή στοιχείων και η έκφραση απόψεων προς την Επιτροπή, ως συνδρομή στην κατάρτιση νέας νομοθεσίας, καθώς και στον προσδιορισμό και την προαγωγή των βέλτιστων πρακτικών προς υποστήριξη της εν λόγω νομοθεσίας. Οι εργασίες αυτές έλαβαν υπόψη και τροφοδότησαν τις συζητήσεις στο ευρωπαϊκό φόρουμ των κρατών μελών (EFMS) και στην ευρωπαϊκή εταιρική συνεργασία δημόσιου-ιδιωτικού τομέα για την ικανότητα αποκατάστασης (EP3R). Τα προς επίλυση προβλήματα έχουν περιγραφεί σε άλλα έγγραφα, ιδίως στην ανακοίνωση της Ευρωπαϊκής Επιτροπής σχετικά με την ασφάλεια (COM 2006 251), στην ανακοίνωση σχετικά με την προστασία υποδομών πληροφοριών ζωτικής σημασίας (CIIP) (COM 2009 149), όπου επισημαίνεται η σημασία της ασφάλειας και της ικανότητας αποκατάστασης των δικτύων και των πληροφοριών για τη δημιουργία ενός ενιαίου ευρωπαϊκού χώρου πληροφοριών, καθώς και στο ψηφιακό θεματολόγιο. Δεδομένου ότι οι αλληλεξαρτήσεις έχουν καταστεί περίπλοκες, μια δυσλειτουργία σε μια υποδομή μπορεί εύκολα να εξαπλωθεί εκτός των συνόρων (γεωγραφικών και δικαιοδοσίας), όπως και σε άλλες υποδομές και να έχει ευρωπαϊκό αντίκτυπο. Ο παγκόσμιος χαρακτήρας του κλάδου των τηλεπικοινωνιών απαιτεί κοινή προσέγγιση για την αντιμετώπιση θεμάτων όπως η ικανότητα αποκατάστασης και η ασφάλεια των δημόσιων δικτύων τηλεπικοινωνιών. Αριθμός παραδοτέων: 13 Άξονας δράσης 2: Βελτίωση της πανευρωπαϊκής προστασίας υποδομών πληροφοριών ζωτικής σημασίας (CIIP) (2) και ικανότητας αποκατάστασης Ο εν λόγω άξονας δράσης εναρμονίζεται στενά με το σχέδιο δράσης CIIP, το οποίο περιγράφεται στην ανακοίνωση της Επιτροπής τον Μάρτιο του 2009 και τον Μάρτιο του 2011. Πολλές από τις εν λόγω εργασίες υποστηρίζουν επίσης με άμεσο τρόπο τους στόχους που ορίζονται στο έγγραφο για τη στρατηγική που αφορά την εσωτερική ασφάλεια, καθώς και στο ψηφιακό θεματολόγιο. Οι δέσμες εργασιών στον τομέα της CIIP αποτελούν, ως επί το πλείστον, τη φυσιολογική συνέχιση των εργασιών που πραγματοποιήθηκαν ως τμήμα του προγράμματος εργασίας για το 2010. Πιο συγκεκριμένα, οι στόχοι του εν λόγω άξονα δράσης είναι οι εξής: — Ενίσχυση των επιχειρησιακών ικανοτήτων των κρατών μελών, επικουρώντας τους σχετικούς ενδιαφερόμενους προκειμένου να αυξήσουν το επίπεδο αποδοτικότητας και αποτελεσματικότητας. — Υποστήριξη και προώθηση ασκήσεων σε πανευρωπαϊκό επίπεδο. — Προσδιορισμός και αντιμετώπιση των προκλήσεων για την ασφάλεια των πληροφοριών στο σχέδιο δράσης CIIP. — Προσδιορισμός και αντιμετώπιση θεμάτων που αφορούν την ασφάλεια των πληροφοριών στον τομέα των τεχνολογιών και πληροφοριών και των διασυνδεδεμένων δικτύων. — Υποστήριξη της ομάδας εργασίας ΕΕ - ΗΠΑ για την ασφάλεια και τις αξιόποινες πράξεις στον κυβερνοχώρο, η οποία συγκροτήθηκε κατά τη διάρκεια της συνόδου κορυφής ΕΕ - ΗΠΑ τον Νοέμβριο του 2010. Αριθμός παραδοτέων: 16 Άξονας δράσης 3: Ο Ευρωπαϊκός Οργανισμός για την Ασφάλεια Δικτύων και Πληροφοριών ως φορέας προαγωγής της προστασίας της ιδιωτικής ζωής και της εμπιστοσύνης Ο άξονας δράσης 3 περιλάμβανε τέσσερις δέσμες εργασιών: — Κατανόηση και ανάλυση των οικονομικών κινήτρων και εμποδίων σχετικά με την ασφάλεια των πληροφοριών. — Διασφάλιση ότι η προστασία της ιδιωτικής ζωής και της ταυτότητας, καθώς και η εμπιστοσύνη ενσωματώνονται με τον κατάλληλο τρόπο στις νέες υπηρεσίες. — Υποστήριξη για την εφαρμογή του άρθρου 4 της οδηγίας για την προστασία της ιδιωτικής ζωής στις ηλεκτρονικές επικοινωνίες (2002/58/ΕΚ). — Προώθηση της καθιέρωσης ευρωπαϊκού μήνα για την ασφάλεια στον κυβερνοχώρο. Στην πρώτη δέσμη εργασιών αναλύονται τα οικονομικά εμπόδια και κίνητρα για τη βελτίωση της ασφάλειας των πληροφοριών σε πανευρωπαϊκό επίπεδο. Ο Οργανισμός ανέλυσε οικονομικά κίνητρα και εμπόδια στον νομικό τομέα, τον τομέα πολιτικής, τον τεχνικό τομέα, καθώς στον τομέα της εκπαίδευσης, και προσδιόρισε δυνητικές βελτιώσεις. Στη δεύτερη δέσμη εργασιών εξετάζεται με ποιον τρόπο η προστασία της ιδιωτικής ζωής και της ταυτότητας, καθώς και η εμπιστοσύνη ενσωματώνονται σε νέες υπηρεσίες και διατύπωσε συστάσεις για την πραγματοποίηση βελτιώσεων. Ο στόχος ήταν να εκτιμηθούν και να αξιολογηθούν οι τρέχουσες εξελίξεις για την προστασία της ιδιωτικής ζωής των προσώπων και για την ενίσχυση του επιπέδου εμπιστοσύνης προς τις διαδικτυακές υπηρεσίες. Η τρίτη δέσμη κάλυπτε την υποστήριξη που παρείχε ο Οργανισμός για την εφαρμογή του άρθρου 4 της οδηγίας για την προστασία της ιδιωτικής ζωής στις ηλεκτρονικές επικοινωνίες. Αποτελούσε συνέχιση της συνεργασίας με την ομάδα εργασίας «Άρθρο 29», τον Ευρωπαίο Επόπτη Προστασίας Δεδομένων, καθώς και με την Ευρωπαϊκή Επιτροπή (ΓΔ JUST και INFSO). Αποσκοπούσε στη διερεύνηση του τρόπου πρακτικής εφαρμογής σε επίπεδο ΕΕ των διατάξεων του άρθρου 4. Τέλος, ο Οργανισμός συνεργάσθηκε με τα κράτη μέλη για τη διοργάνωση του ευρωπαϊκού μήνα για την ασφάλεια στον κυβερνοχώρο. Αριθμός παραδοτέων: 5